Hoërskool Overkruin | UIT DIE HOOF SE PEN
28 Dec UIT DIE HOOF SE PEN
Posted at 17:34h in NUUSFLITS	by	Rian
Geagte Ovie Ouer
Kwartaal 1 het verbygesnel en ons kyk uitasem en met verwondering terug na nog ‘n holderstebolder-, skitterkwartaal! Saam met Dawid van ouds kom bevestig ons “’n pragtige deel is vir ons afgemeet, ja, wat ons ontvang het, is vir ons mooi.”
Baie dankie aan elke Ovie-ouer vir u ondersteuning en lojaliteit. Dankie dat u die spreekwoordelike ekstra myl vir u kind en ons skool gestap het. Dankie dat u vir ons bid.
Hoёrskool Overkruin is geseёn met ‘n gemotiveerde, hardwerkende Beheerliggaam – manne en vroue wat hulle pond vleis eis, maar ook deur voorbeeld lei. Aan mnr. Russell Fagan en sy span – ons is voorwaar bevoorreg om saam met u te kan werk en by u te kan leer.
Ovie-leerder, dankie dat jy geleenthede raaksien en aangryp. Dankie dat jy lojaal is en respek betoon. Dankie dat jy met integriteit optree, dat jy balans op alle terreine: sport, kultuur, akadmie en sosiale gebied handhaaf. Dankie dat jy ‘’chicken parade’ doen en rommelstrooi help bekamp. Indien jy, soos dit ‘n Ovie betaam, alles met uitnemendheid aangepak en klaargemaak het, sál jy ook hierdie kwartaal op ‘n hoё noot afsluit. Ek sien saam met jou na ‘n tweede kwartaal propvol aksie, uitdagings en kosbare geleenthede uit!
Ovie-personeel (opvoeders, administratief en terrein), u is die sreekwoordelike melk en heuning wat ons leerders, saam met hulle ouers, die beloofde land – volwassenheid – binnelei. Dit is ‘n voorreg om saam met so ‘n span te kan leer en groei! Ek salueer u vir u professionaliteit en toegewydheid.
Ons moet ons nuutaangestelde terreinbestuurder, mnr. Franco de Bruin, en sy span uitsonder. Julle maak ‘n reuse verskil. Ons is trots op ons terrein en al die verbeteringe wat aangebring is. Baie dankie!
Geniet die vakansie in die oortreffende trap: slaap laat, spandeer tyd saam met jou Skepper, bederf jou geliefdes en vier (celebrate) jou menswees!
2 KORINTHIËRS 3:2 – vir die Ovie-familie:
“Julle is self ons aanbevelingsbrief, geskryf op ons harte, vir almal om te lees en te verstaan.”
Die Here kom openbaar Hom deur my en jou.
Ek en jy is hemelse kompasse – rigtinggewers.
Ons ‘Kyk ver’ – ons is visioenêre leiers.
Wees ‘n brief wat goeie leesstof is vir almal wat jou pad kruis.
Kwartaal 2 wink – mag dit nóg ‘n skitterkwartaal wees! KYK VER!